ITEM EADEM TRANSLATIO PER PLVRES ALIOS ROMANOS PONTIFICES IN MAGNIS IPSIVS MONASTERII PRIVILEGIIS PER VERBA DISPOSITIVA MODO CONSIMILI APPROBATVR, QVE HIC, PROPTER EORVM PROLIXITATEM, MINIME INSERVNTVR. PRETEREA HISTORIOGRAPHI ORDINIS FRATRVM PREDICATORVM EANDEM TRANSLATIONEM IN SVIS HISTORIIS TESTIFICANTVR, VIDELICET FRATER IACOBVS IANVENSIS IN LEGENDA AVREA, AC ETIAM VINCENTIVS IN SPECVLO HISTORIALI, LIBRO XX° IIII°, CAPITVLO C° LI°, SVB TEMPORIBVS CONSTANTINI QVARTI, ET ALLEGATVR CHRONICA SIGILBERTI IN HEC VERBA: Anno quarto imperii Constantini IV, ciuitas Aquensis destructa fuit a barbaris. Et a Girardo comite corpus beate Marie Magdalene apud Vizeliacum cenobium, a se constructum, transfertur. ET IN EODEM LIBRO, CAPITVLO C° LII°, NARRAT ACTOR, VIDELICET VINCENTIVS, MODVM TRANSLATIONIS IN HEC VERBA: Porro, quando de ciuitate Aquensi translatum est corpus beate Marie Magdalene, inuentum est integerrimum in sepulchro suo, manibus pectori impositis, ex more iacentis extensum. Quam scilicet sacram glebam frater Badilo, Vizeliacensis cenobii, qui ad hoc ipsum ab abbate Heudone et Girardo comite illuc directus erat, ut inde sanctarum reliquias ad predictum cenobium defferret, reperit, et odor ineffabilis suauitatis efferbuit. CETERA DE TRANSLATIONE PREDICTA PROSE-QVENDO. DEINDE CAPITVLO C° LIII°, NARRAT ACTOR MIRACVLA FACTA IN PREDICTO MONASTERIO ET NARRATIONEM MIRACVLI EIVSDEM MILITIS DE CIVITATE AVERNENSI ET CVIVSDAM ALTERIVS DE CASTRO NANTONIS. PRORVMPIT ACTOR IN HEC VERBA: Nobis quoque, dum hec superius digesta scribere conaremur, eadem Christi amatrix apparuit.